32. ΒΑΣΙΛΙΚΟΝ ΔΙΑΤΑΓΜΑ της 24/28 Απρ. 1952 Περί κατανομής των οργανικών θέσεων του βοηθητικού προσωπικού του Νομικού Συμβουλίου του Κράτους. Έχοντες υπ’ όψιν τας διατάξεις του άρθρ. 203 του Νόμ. 1811/1951 «περί κώδικος καταστάσεως των Δημοσίων Διοικητικών υπαλλήλων» και του άρθρου μόνου του Νόμ. 1792/1951 «περί μεταθέσεως χρόνου ενάρξεως της ισχύος και παρατάσεως προθεσμιών του Νόμου υπ’ αριθ. 1811/51», ως και την υπ’ αριθ. 336/1951 σύμφωνον γνώμην του Ανωτάτου Συμβουλίου Δημοσίων Υπηρεσιών και την υπ’ αριθ. 14/1952 γνωμοδότησιν του Συμβουλίου της Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρον μόνον.-Αι υφιστάμεναι, συμφώνως τω άρθρ. 2 του Α.Ν. 427/1945 «περί Νομικού Συμβουλίου του Κράτους» και τω άρθρ. 11 παρ. 1 του Νόμ. 1715/1951 «περί τροποποιήσεως και συμπληρώσεως των περί Νομικού Συμβουλίου του Κράτους κλπ. κειμένων  διατάξεων», οργανικαί θέσεις βοηθητικού προσωπικού του Νόμ. Συμβουλίου του Κράτους κατανέμονται εις τας κατά τα αρθρ. 38, 39 και 40 του Νόμ. 1811/1951 «περί κώδικος καταστάσεως των Δημοσίων Διοικητικών υπαλλήλων» κατηγορίας και βαθμούς ως εξής: 1.Αι θέσεις του αρχειοφύλακος, των δύο τμηματαρχών, του υπαρχειοφύλακος, του λογιστού, και των ήδη ενιαίων πέντε θέσεων υπουργ. γραμματέων β΄ ή α΄ τάξεως ή εισηγητών (του άρθρ. 11 παρ. 1 στοιχ. β΄ του Νόμ. 1715/51) υπάγονται εις την Α΄ κατηγορίαν. Εκ τούτων αι μεν θέσεις του αρχειοφύλακος και των δύο τμηματαρχών κατατάσσονται ενιαίως εις τους βαθμούς 5ον και 4ον, αι θέσεις του υπαρχειοφύλακος και του λογιστού εις τον βαθμόν 6ον, δύο εκ των πέντε μέχρι τούδε ενιαίων θέσεων υπουργ. γραμματέων β΄ ή α ΄ τάξεως ή εισηγητών εις τον βαθμόν 6ον και αι υπόλοιποι τρεις εκ των θέσεων τούτων εις τους ενιαίους βαθμούς 9ον, 8ον και 7ον. 2.Αι θέσεις των γραφέων και δακτυλογράφων υπάγονται εις την Β΄ κατηγορίαν κατατασσόμενοι ενιαίως εις τους βαθμούς από του 11ου μέχρι και του 7ου. 3.Αι θέσεις των ταξινόμων, των κλητήρων και των καθαριστριών υπάγονται εις την Γ΄ κατηγορίαν. Και αι μεν θέσεις των ταξινόμων κατατάσσονται εις τους ενιαίους βαθμούς από του 11ου μέχρι και του 9ου, αι θέσεις των κλητήρων εις τους ενιαίους βαθμούς από του 12 μέχρι και του 9ου, αι δε θέσεις των καθαριστριών εις τους ενιαίους βαθμούς από του 13ου μέχρι του 12ου. Εις τον αυτόν επί των Οικονομικών Υπουργόν ανατίθεμεν την δημοσίευσιν και εκτέλεσιν του παρόντος. 